**ZAPISNIK**

sa XXVII. sjednice Gradskog vijeća Grada Staroga Grada održane dana 26. veljače 2025. godine u Gradskoj vijećnici.

Započeto u 19:00 sati.

Sjednicu otvara i njome predsjedava gosp. Teo Bratanić, predsjednik Gradskog vijeća Grada Staroga Grada.

Konstatira se da su na današnju sjednicu Gradskog vijeća uredno pozvani vijećnici:

Bogdanić Petra, Bratanić Teo, Fredotović Pero, Moscatello Amalija, Moškatelo Ivica, Moškatelo Jure, Novak Marija, Petrić Perislav, Račić Stjepko, Radonić Tarita, Sansević Davor, Sanseović Silvana i Šurjak Nikša.

Poziv sa prijedlogom Dnevnog reda za XXVII. sjednicu Gradskog vijeća Grada Staroga Grada, Klasa: 024-04/25-01/02 Urbroj: 2181-10-01-25-1 od 21. veljače 2025. godine priloži ovom Zapisniku.

Sjednici Vijeća nazočni su vijećnici:

Bratanić Teo, Bogdanić Petra, Moškatelo Ivica, Moškatelo Jure, Petrić Perislav, Račić Stjepko, Sansević Davor i Sanseović Silvana.

Odsutni vijećnici su:

Fredotović Pero, Moscatello Amalija, Novak Marija, Radonić Tarita i Šurjak Nikša - opravdali izostanak.

Ostali nazočni:

Toni Damjanić - Pročelnik Jedinstvenog upravnog odjela,

Luki Ljubić – tehnička podrška

Konstatirano je da kvorum tj. većinu potrebitu za pravovaljano održavanje sjednice i donošenje odluka, na početku XXVII. sjednice Vijeća čini 8 (osam) nazočnih vijećnika od ukupnog broja od 13 vijećnika na početku sjednice, čime su ispunjeni zakonski (članak 36. stavak 1. Zakona o lokalnoj i područnoj /regionalnoj/ samoupravi («NN», br. 33/01, 60/01, 129/05, 109/07, 125/08, 36/09, 150/11, 144/12, 123/17, 98/19 i 144/20) i poslovnički (članak 67. i 68. Poslovnika Gradskog vijeća Grada Staroga Grada (“Službeni glasnik Grada Starog Grada“, broj: 12/09, 4/13, 5/13, 7/19 i 2/20 – dalje u tekstu: Poslovnik) uvjeti za pravovaljani rad i odlučivanje.

Za današnju sjednicu Vijeća predložen je slijedeći

**Dnevni red:**

1. Usvajanje zapisnika sa XXV. i XXVI. sjednice Gradskog vijeća održanih dana 19. prosinca 2024. godine i 14. veljače 2025. godine
2. V i j e ć n i č k a p i t a n j a,
3. Prijedlog Odluke o visini poreznih stopa godišnjeg poreza na dohodak na području Grada Staroga Grada,
4. Prijedlog Odluke o lokalnim porezima Grada Staroga Grada,
5. Prijedlog Odluke o visini paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj na području Grada Staroga Grada

Predsjednik Gradskog vijeća (GV), nakon prozivke nazočnih i utvrđivanja kvoruma, konstatira da je u prilogu s materijalima dostavljen prijedlog Dnevnog reda.

Prije stavljanja Dnevnog reda na glasovanje Predsjednik GV pita ovlaštene predlagatelje imaju li još koji prijedlog za izmjene i dopune Dnevnog reda.

Pošto nije bilo prijedloga za izmjene i dopune dnevnog reda Predsjednik GV stavlja na glasanje prijedlog dnevnog reda te se isti usvaja jednoglasnom odlukom sa 8 (osam) glasova „za“.

Prelazi se na rad po točkama dnevnog reda.

**Točka 1.**

Vijećnicima su je dostavljeni zapisnici sa XXV. i XXVI. sjednice Gradskog vijeća održanih dana 19. prosinca 2024. godine i 14. veljače 2025. godine

Predsjednik pita ima li primjedbi na zapisnik sa XXV. sjednice Gradskog vijeća i pošto nije bilo primjedbi isti stavlja na glasanje o usvajanju.

Zapisnik sa XXV. sjednice Gradskog vijeća održane dana 19. prosinca 2024. godine usvaja se jednoglasnom odlukom nazočnih vijećnika sa 8 (osam) glasova „za“.

Zapisnik sa XXVI. sjednice dostavljen je u materijalima za sjednicu te Predsjednik pita nazočne vijećnike ima li kakvih primjedbi na sam zapisnik?

Pošto nije bilo prijava prelazi se na usvajanje zapisnika te se isti usvaja jednoglasnom odlukom nazočnih vijećnika sa 8 (osam) glasova „za“.

**Točka 2.**

Pod točkom 2. dnevnog reda predviđena su vijećnička pitanja.

1. Za pitanje se javio vijećnik Perislav Petrić

Uz konstataciju da je prošlo nešto više od godine dana od kada je preminuo naš cijenjeni sugrađanin Vicko Šoljan zanima ga je li dovršena ostavinska rasprava?

Gradonačelnik odgovara da je tzv. „ošasnom imovinom“ sva imovina gospodina Šoljana pripala Gradu Starom Gradu uz napomenu da rješenje još nije pravomoćno. Uz navedeno postoje i neki sudski sporovi koji su trenutno u tijeku tako da bi na nekoj od narednih sjednica Gradskog vijeća jedna od točaka bila vezana uz imovinu Vicka Šoljana i sudske sporove koji se vode u tom predmetu. Bitno je naglasiti da je Grad u tim sporovima odgovoran isključivo ošasnom imovinom i sve što bi Grad mogao izgubiti u sporovima je vrijednost imovine koju je dobio od nasljedstva Vicka Šoljana.

1. Pitanje za Gradonačelnika ima Ivica Moškatelo

Pitanje, koje je ujedno konstatacija i prijedlog, odnosi se na CRP uređaj kojeg u svojim ambulantama imaju i Grad Hvar i Općina Jelsa, a nema Grad Stari Grad. Uređaj, koji je jako koristan, kako za djecu tako i za odrasle, postoji u Ambulanti Jelsa i „čuva ga“ dr. Dobrinko Carić za potrebe Ambulante u Starom Gradu. Nabava samog uređenja nije preveliki financijski zahvat jedino što treba dogovoriti sa Županijskim zavodom za javno zdravstvo je nabava kartica potrebnih za rad uređaja.

Gradonačelnik potvrđuje da su postojali kontakti između vijećnika i njega i da je Grad izrazio spremnost za financiranje nabave tog uređaja. Poslali smo dopis Domu zdravlja da smo spremni to financirati, međutim, bez pristanka liječnika obiteljske medicine, nema smisla da taj uređaj nabavljamo ako se neće koristiti. Sredstva za nabavku su osigurana i ukoliko ga liječnici u Ambulanti Stari Grad ne žele koristiti čekamo zeleno svjetlo od Doma zdravlja za nabavu i financiranje uređaja. Dom zdravlja će pričati sa doktorom u Starom Gradu.

1. Pitanje za Gradonačelnika ima Jure Moškatelo

Zanima ga kada će se sa javnih površina ukloniti tzv. “zvona“ za odvojeno prikupljanje otpada, a o čemu je već prethodno bilo riječi i kada je obećano da će se ukloniti do kraja godine.

Gradonačelnik odgovara da je plan bio uklanjanje nakon isteka ugovora sa Fondom za zaštitu okoliša i energetsku učinkovitost i da je taj ugovor još uvijek na snazi. Računali smo da isti istječe 5 godina od dana potpisivanja, ali ispravno je da je ugovor započeo vrijediti od dana postavljanja „zvona“. Stoga, ugovor istječe početkom ljeta kada će se „zvona“ definitivno ukloniti.

Kako nije bilo daljnjih prijava vijećnika za postavljanje vijećničkih pitanja Predsjednik GV zaključuje 2. točku Dnevnog reda, vijećnička pitanja.

**Točka 3.**

Pod točkom 3. dnevnog reda predviđen je *Prijedlog Odluke o visini poreznih stopa godišnjeg poreza na dohodak na području Grada Staroga Grada.*

Predsjednik GV uvodno navodi da je predlagatelj Gradonačelnik te da je o istome raspravljao Odbor za statut, poslovnik i normativnu djelatnost koji je o istome dao svoje pozitivno mišljenje..

Izvjestitelj je Gradonačelnik uz asistenciju Pročelnika.

Gradonačelnik u izvješću navodi da je dosadašnja niža stopa poreza na dohodak zakonski bila ograničena na maksimalni iznos od 22,4% i da je trenutna stopa poreza na dohodak u Gradu Starom Gradu 22%. Posljednim zakonskim izmjenama niža stopa je ograničena na iznos od 21,4%, a predlaže se njeno smanjenje na 20%. Ovakvim prijedlogom ukupno povećanje plaća osobama prijavljenim na području Grada Staroga Grada i oporezivih prihoda na području Staroga Grada iznosi oko 105.000 €. Sa druge strane prihodi gradskog proračuna smanjuju se za 9 postotnih poena (-9%), koliko iznosi spomenuti iznos koji se reflektira na plaće stanovnika Staroga Grada. Stoga prijedlog je da se niža stopa utvrdi u iznosu od 20%, a viša u iznosu 33%.

Pročelnik navodi još nekoliko tehničkih detalja poput odredbe iz posljednjeg Zakona o izmjenama i dopunama zakona o lokalnim porezima prema kojima je ove godine iznimno dopušteno donošenje odluke o visini poreznih stopa do 28. veljače. Inače, ova vrsta odluka donosi se do 15. prosinca tekuće godine za primjenu u slijedećoj kalendarskoj godini.

Predsjednik otvara raspravu za koju se prijavio vijećnik Davor Sansević.

Čini mu se da je Gradonačelnik u svojem izvješću spomenuo višu stopu od 33% pa pita je li moguće donijeti takvu odluku?

Pročelnik odgovara da je riječ o lapsusu i da je u materijalima za sjednicu naveden iznos od 31%.

Kako nije bilo prijavljenih za daljnju raspravu Predsjednik istu zatvara te stavlja na glasanje *Prijedlog Odluke o visini poreznih stopa godišnjeg poreza na dohodak na području Grada Staroga Grada* koja se usvaja jednoglasnom odlukom nazočnih vijećnika sa 8 (osam) glasova „ZA“.

**Točka 4.**

Pod točkom 4. dnevnog reda predviđen je „*Prijedlog Odluke o lokalnim porezima Grada Staroga Grada“*

Predsjednik GV uvodno navodi da je predlagatelj Gradonačelnik te da je o istome raspravljao Odbor za statut, poslovnik i normativnu djelatnost koji je o istome dao svoje pozitivno mišljenje. Predlagatelj je Gradonačelnik, koji je ujedno i izvjestitelj uz asistenciju Pročelnika.

Gradonačelnik uvodno predlaže dvije izmjene u prijedlogu koji je dostavljen u materijalima za sjednicu, odnosno dva amandmana kao ovlašteni predlagatelj.

Prvi prijedlog je da se u članku 9., vezeno za iznose, u pojedinih dijelovima grada za naselje Stari Grad, ostaje iznos 6,50 € po kvadratnom metru, a brišu se izdvojeni dijelovi naselja Vrbanj, Basina i Mudri Dolac, iz stavka 1.. U stavku 2. dodaju se za iza riječi naselje Vrbanj, riječi : *i izdvojene dijelove naselja Vrbanj, Basina i Mudri Dolac*. Znači ovaj dio koji je u zagradama bez izdvojenih dijelova se briše.

U članku 14. predlaže se izmjena na način da odluka stupa na snagu danom objave u „Službenom glasniku Grada Staroga Grada“, a primjenjuje se od 1. ožujka 2025. godine.

Pročelnik nadodaje, što je propušteno u prethodnoj točki, da je za sve prijedloge odluka provedeno javno savjetovanje u trajanju od 30 dana i da je izvorni plan bio savjetovanja dovršiti do 17. i 18. veljače i odluke usvojiti na sjednici Gradskog vijeća do 20. veljače 2025. kako bi iste stupile na snagu u roku od 8 dana od dana donošenja. Kako smo u međuvremenu, radi Prostornog plana, sjednicu održali 14. veljače 2025. godine ovim amandmanom Gradonačelnika poštujemo zakonsku odredbu da ova odluka mora biti dostavljena Poreznoj upravi do 28. veljače kako bi se počela primjenjivati od 1. ožujka.

Predsjednik utvrđuje da nema zainteresiranih za raspravu te stavlja *Prijedlog Odluke o lokalnim porezima Grada Staroga Grada* sa predloženim amandmanima od strane Gradonačelnika na glasanje. Jednoglasnom odlukom sa 8 (osam) glasova „ZA“ prihvaća se Prijedlog Odluke o lokalnim porezima Grada Staroga Grada sa predloženim amandmanima.

**Točka 5.**

Pod točkom 5. dnevnog reda predviđen je *Prijedlog Odluke o visini paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj na području Grada Staroga Grada.*

Predsjednik GV uvodno navodi da je predlagatelj Gradonačelnik te da je o istome raspravljao Odbor za statut, poslovnik i normativnu djelatnost koji je o istome dao svoje pozitivno mišljenje. Predlagatelj je Gradonačelnik, koji je ujedno i izvjestitelj uz asistenciju Pročelnika.

Gradonačelnik navodi da je prijedlog izrađen temeljem zakonske odredbe o rasponu visine paušalnog poreza, a koji se određuje (raspon) prema koeficijentu razvijenosti jedinice lokalne samouprave. Kako je Grad Stari Grad u 1. skupini razvijenosti predlaže se iznos koji je ujedno i zakonski minimum, a to je 100,00 € po krevetu. Također treba napomenuti da se ovaj prijedlog dijeli na način da 74% pripada Gradu, 20 % pripada Županiji, a 6% ide za decentralizirane funkcije.

Predsjednik otvara raspravu.

Za raspravu nema prijavljenih pa Predsjednik stavlja na glasanje *Prijedlog Odluke o visini paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj na području Grada Staroga Grada.*

Jednoglasnom odlukom sa 8 (osam) glasova „ZA“ prihvaća se Prijedlog Odluke o visini paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj na području Grada Staroga Grada.

- o –

Dnevni red je iscrpljen u 19:24 sati te Predsjednik Gradskog Vijeća, uz zahvalu na sudjelovanju, zaključuje XXVII. Sjednicu Gradskog vijeća Grada Staroga Grada.

Zapisničar: GRADSKO VIJEĆE

Toni Damjanić GRADA STAROGA GRADA

Predsjednik

Teo Bratanić